text: Stigende antal brande på plejehjem
  10 august 2010 kl. 16.01
  Siden rygeforbuddet blev indført i 2007 er antallet af brande mere end fordoblet på plejehjem og andre institutioner.
  Nye tal fra Beredskabsstyrelsen viser, at brandene er steget fra 50 i 2007 til 112 i sidste år, skriver avisen.dk.
   
  Foreningen af ledere i ældreomsorgen, Lederforum, fortæller, at det især er brande på plejehjem, der har fået antallet af institutionsbrande til at eksplodere.
  Beboerne må ikke længere ryge i fællesrum, og det det betyder, at de er henvist til at ryge på deres eget værelse, hvor ingen holder øje med dem. De kan for eksempel falde i søvn, inden de har slukket cigaretten.
  
  Flere omkommet
  - Rygeforbuddet har helt sikkert betydet flere brande på plejehjem, og i flere tilfælde er beboere omkommet eller blevet alvorligt forbrændt, siger Ole Mørk Nielsen, der er formand for plejehjemledernes forening, Lederforum med hjemsted i Vejle.
  Overingeniør Peter Hofman-Bang fra Beredskabsstyrelsens center for forebyggelse bekræfter, at der er tale om flere rygerelaterede brande siden rygeloven trådte i kraft.
   
  - De foreliggende tal kan godt pege på, at der er sket en stigning i de rygerelaterede brande på institutioner, siger han til avisen.dk.
   
  Mange plejehjem har forsøgt at forebygge brande med røgalarmer og rygeforklæder til beboerne.
  I slutningen af april omkom en 76-årig kvinde under en brand på et plejecenter i Kolding på grund af rygning i sengen.
  